Martvoň, Anton, poslanec NR SR (2015-05-13):
Ďakujem pekne. Ešte na záver by som chcel zareagovať na dve-tri posledné v podstate vystúpenia v krátkosti. V prvom rade za všetkých predkladateľov tohto návrhu zákona teda aj v mene strany SMER, ale hlavne aj za pána Galisa, Čaploviča, Brixiho a za mňa, dúfam, že môžem to takto povedať, chcem len poukázať na to, že prioritou tohto nášho návrhu zákona bolo aspoň trošku pomôcť športovcom. Myslíme si, že je to prvý dôležitý krok, ktorý sa tu urobí po dvadsiatich rokoch, a tu ak budú ďalšie kroky nasledovať a bude sa nachádzať ešte iná forma, ako pomôcť športovcom na dôchodku, tak to iba uvítame. V prvom rade ale znova chcem zdôrazniť, že ako objektívne kritérium sme si dali pre určenie a vyplácanie týchto príspevkov k dôchodku to, že musí ísť o športy, ktoré sú na olympiáde, teda olympijské športy. Tie športy, ktoré spomínala kolegyňa poslankyňa alebo aj ostatní kolegovia poslanci, čo sú uznané Medzinárodným olympijským výborom, alebo tie Svetové hry Špeciálnych olympiád uznaných Medzinárodným olympijským výborom, môžu byť v druhom rade kvôli tomu, že v podstate pri nich sme nevedeli kvantifikovať, koľkých ľudí by sa to dotklo, a hlavne nemohli sme z pohľadu finančného rozpočtu túto problematiku rozšíriť aj o tieto športy kvôli tomu, aby sa nám ozvali neolympijské športy, ktorých je ďalších možno 100. A určite niektoré neolympijské športy vykazujú viac športového ducha ako taký šach. Ale nechcem sa nikoho dotýkať. Čo chcem ale povedať k tomu, čo povedal pán Jurzyca, že Slovenskú republiku bude o 15 rokov čakať bankrot. V podstate toto spomínal aj počas prvej Ficovej vlády. A myslím si, že s tými verejnými financiami sa vláda Roberta Fica aj teraz dokázala vysporiadať. A dokázala tak nájsť riešenia, aby v podstate či už ten štátny dlh alebo v podstate krízu sme zažehnali. A dokonca, pán Jurzyca to vie, je to jednoducho prezentované aj v médiách, v súčasnosti si Slovenská republika môže požičiavať za najnižší úrok v dejinách na svetových trhoch. Čo sa týka pani Mezenskej, no, pani poslankyňa, vy tu očakávate od nás sociálne cítenie, horkokrvnosť, kedy prejavíme zápal voči ostatným dôchodcom, ktorí sú obeťami úžerníkov a nebankoviek. No na to vám poviem asi toľko, my sme sa tu už prejavili, prijali sme s kolegom Brixim a so stranou SMER zákon proti úžere, za ktorý ste nezahlasovali, prijali sme zákon proti šmejdom, za ktorý ste nezahlasovali, prijali sme ďalšie návrhy alebo úpravy, ktoré sa dotýkali dôchodcov, z ktorých ste za ani jeden nezahlasovali. Taktiež s rezortom pána ministra práce, sociálnych vecí a rodiny sme to robili paralelne, keďže sme vedeli, že prichádzajú oni, zasa pán minister s inštitútom minimálneho dôchodku, ktorý zvyšuje množstvu dôchodcov ten dôchodok, ktorý majú. Tak jednoducho to bol ďalší krok. Tam neviem, ako ste hlasovali. Ale myslím si, že ani ten minimálny dôchodok ste, mám taký pocit, nepodporili. A čo sa týka ochrany spotrebiteľa, pani poslankyňa, to je otázka do budúcnosti. Skúste vy prísť ako poslankyňa s nejakým návrhom zákona, ktorý pomôže spotrebiteľom, keď už o nich hovoríte. Ja očakávam, že s tým prídete. A dúfam, že aj zabezpečíte, aby ten návrh prešiel, lebo jedna vec je prísť s návrhom, druhá vec je docieliť, aby bol dobre urobený, aby prešiel v podstate celým týmto plénom, aby aj našiel dostatočnú podporu na to, aby prešiel. Čiže ja myslím si aj s kolegom Brixim a s ostatnými poslancami za stranu SMER, že dôchodcom máme možnosť sa priamo do očí pozrieť s tým, že pre nich pracujeme, robíme a snažíme sa im pomáhať, vždy sa dá ešte viac pre nich robiť, to uznávame, ale jednoducho my sme boli tí, ktorí prišli s riešeniami pre dôchodcov. Reálne sme im aj pomohli a pomáhame, na rozdiel od vás, pani poslankyňa, keď o tom iba hovoríte, pričom žiaden doteraz reálny návrh ste nepresadili. Čo sa týka toho, čo tu bolo ešte povedané, v podstate je to prvý krok, tento zákon je prvý krok, ktorý sa tu robí po dvadsiatich rokoch. A sme toho názoru, že nič nebráni tomu, aby v priebehu ďalšieho volebného obdobia aj iné strany, teda pokiaľ budú pri moci, aj keď nebudú pri moci, prišli s ďalšími krokmi, ktoré pomôžu športovcom a ktoré pomôžu dôchodcom športovcom, nehovoriac o tom, že v priebehu, predpokladám, možno to bude pár týždňov, možno pár mesiacov príde do Národnej rady ďalší zákon, ktorý bude ten náš návrh v niektorých veciach vo vzťahu k športovcom dopĺňať, pričom to bude zákon o športe, ktorý bude predkladať zase naša vláda, naši poslanci. Čiže v podstate z mojej strany dovolím si povedať, že urobili sme pre to všetko a nič nebráni tomu, aby sme do budúcnosti niektoré tie veci ešte potom vylepšili. To je toľko z mojej strany. Ďakujem pekne.